bluuebunny/crossref_metadata_2025 huggingface dataset:
Αυτοαντίληψη, συμπεριφορά και ικανοποίηση μαθητών στο σχολείο, τον αθλητισμό και τη φυσική αγωγή
Authors: Καλογιάννης Περικλής
Published: August 2021

Σκοπό της παρούσας έρευνας αποτέλεσε η διερεύνηση της επίδρασης του φύλου, της ηλικίας και της συμπεριφοράς των σημαντικών άλλων στη διαμόρφωση της αυτοαντίληψης των μαθητών/τριών 12-18 ετών. Επίσης η διερεύνηση του πλέγματος των αιτιωδών σχέσεων μεταξύ της συμπεριφοράς των σημαντικών άλλων και της αυτοαντίληψης των παιδιών, καθώς και της αυτοαντίληψης των παιδιών με τη συμπεριφορά που υιοθετούν και την ικανοποίηση που βιώνουν σε διάφορους τομείς (ακαδημαϊκός τομέας, σωματικός τομέας, κοινωνικός τομέας). Σε τρία διαδοχικά σχολικά έτη (Χ1, Χ2 και Χ3) 1508 μαθητές και μαθήτριες απάντησαν σε δέσμη ερωτηματολογίων που μετρούσαν την αντιλαμβανόμενη συμπεριφορά των «σημαντικών άλλων», την αυτοαντίληψή τους, τη συχνότηταάσκησης και τη προετοιμασία τους για το σχολείο, τη γενική τους βαθμολογία και τη βαθμολογία τους στο μάθημα της γλώσσας / Νέων Ελληνικών, καθώς επίσης και την ικανοποίηση τους στο μάθημα της Φυσικής Αγωγής και τον αθλητισμό, και την ικανοποίηση τους γενικά από τη ζωή. Από το δείγμα των 1.508 (Ν = 1508) μαθητών και μαθητριών, τα 559 ήταν αγόρια και τα 949 κορίτσια, ενώ την πρώτη σχολική περίοδο της έρευνας (Χ1), 677 φοιτούσαν στην Στ' Δημοτικού και 831 στην Α' Λυκείου. Σύμφωνα με τα αποτελέσματα, σημαντικές διαφορές βρέθηκαν εξαιτίας του φύλου αλλά και της ηλικίας στις επιμέρους αυτοαντιλήψεις των μαθητών/τριων, ενώ μικρές διαφορές βρέθηκαν στη γενική τους αυτοαντίληψή. Η συμπεριφορά των σημαντικών άλλων δε φάνηκε να επιδρά σημαντικά στη διαμόρφωση της αυτοαντίληψης των παιδιών, αλλά να επιδρά σημαντικά στη συμπεριφορά τους. Τα αποτελέσματα αναλύσεων με χρήση δομικών μοντέλων εξισώσεων (Amos 5.0), απέδειξαν την αμφίδρομη σχέση μεταξύ συγκεκριμένων τομέων της αυτοαντίληψης με τις παρατηρούμενες συμπεριφορές και ικανοποιήσεις. Αναλυτικότερα βρέθηκαν αμοιβαίες επιδράσεις μεταξύ της αντίληψης φυσικής ικανότητας, της συχνότητας άσκησης και της ικανοποίησης στον αθλητισμό και το μάθημα της Φυσικής Αγωγής. Αντίστοιχα βρέθηκαν αμοιβαίες επιδράσεις μεταξύ της αντίληψης της σχολικής ικανότητας, της προετοιμασίας για το σχολείο και της σχολικής επίδοσης. Τέλος, αμοιβαίες επιδράσεις βρέθηκαν μεταξύ της γενικής αυτοεκτίμησης και της ικανοποίησης που αναφέρθηκε από τα παιδιά γενικά για τη ζωή. Τα παραπάνω αποτελέσματα συμβαδίζουν με αντίστοιχα αποτελέσματα προσφάτων παρόμοιων διαχρονικών ερευνών στο διεθνή χώρο, επιβεβαιώνουν την πολλαπλή διάσταση της δομής του εαυτού και παρέχουν σαφή υποστήριξη στο μοντέλο αμοιβαίων σχέσεων (reciprocal effects model), που πρεσβεύει ότι η αντίληψη που έχουν τα παιδιά για τον εαυτό τους (και ειδικότερα σε επί μέρους τομείς) αποτελεί την αιτία εμφάνισης συγκεκριμένων συμπεριφορών, αλλά συγχρόνως ανατροφοδοτείται και επηρεάζεται από τις συμπεριφορές αυτές.
Μελέτη της εμπλοκής της HSP70 μηχανής πρωτεϊνικών συνοδών στον επαγόμενο από το LTAg του ιού SV40 κυτταρικό μετασχηματισμό
Authors: Σαλμά Αθανασία
Published: August 2021

Στόχος της παρούσας μελέτης ήταν η μελέτη των αλληλεπιδράσεων των πρωτεϊνών που συγκροτούν την hsp70 μηχανή σε μετασχηματισμένα και φυσιολογικά κύτταρα και ο προσδιορισμός της πρωτεΐνης-μέλους της μηχανής, η στρατολόγηση ή η απουσία της οποίας πυροδοτεί τη διαδικασία μετατροπής ενός φυσιολογικού κυττάρου σε μετασχηματισμένο. Για τη μελέτη του παραπάνω φαινομένου χρησιμοποιήθηκε το μεγάλο Τ αντιγόνο του DNA ογκογόνου ιού SV40, το οποίο είναι γνωστό ότι αφενός μεν είναι ικανό να επάγει κυτταρικό μετασχηματισμό, αφετέρου δε να προσδένεται ειδικά στο κύριο μέλος της μηχανής, δηλαδή την hsp70. Τα αποτελέσματα της μελέτης έδειξαν ότι τόσο το wtLTAg όσο και το mutLTAg αλληλεπιδρούν, in vitro, με την dj2 και η αλληλεπίδραση αυτή είναι ανεξάρτητη από την παρουσία ΑΤΡ. Οι πρωτεΐνες παραμένουν συνδεδεμένες ακόμη και μετά την προσθήκη στην αντίδραση hsc70. Για τον λόγο αυτό συμπεραίνεται ότι εκτός από το σχηματισμό του συμπλόκου dj2/hsc70 (διμερές:μονομερές), η παρουσία του LTAg οδηγεί στη δημιουργία μιας νέας τριμερούς δομής που αποτελείται από μονομερείς μορφές των πρωτεϊνών LTAg, dj2 και hsc70 (LTAg/dj2/hsc70). Παράλληλα, παρατηρήθηκε ότι η παρουσία του LTAg αυξάνει την ικανότητα του συμπλόκου dj2/hsc70 να αναδιπλώνει χημικά αποδιαταγμένη λουσιφεράση, αντίθετα με τη μεταλλαγμένη μορφή του LTAg η οποία δεν είναι ικανή να επηρεάσει την ενεργότητα αυτή. Επίσης, παρατηρήσαμε ότι ο σχηματισμός του συμπλόκου LTAg/dj2/hsc70 εμφανίζει κυτταροειδικότητα, αφού ανιχνεύθηκε μόνο σε μη επιτρεπτικά κύτταρα και μόνο παρουσία ΑΤΡ. Επιβεβαιώσαμε ότι οι αλληλεπιδράσεις της BAG-l με την hsc70 πραγματοποιούνται μέσω της BAG περιοχής και είναι ανεξάρτητες από την παρουσία ΑΤΡ. Διαπιστώθηκε ότι ενώ καμία από τις BAG-l πρωτεΐνες δεν αλληλεπιδρά απευθείας με την dj2, η παρουσία της hsc70 μπορεί να καταλύσει το σχηματισμό ετεροτριμερών συμπλοκών BAG-l/hsc70/dj2 και ΒΑGΔΝ10/hsc70/dj2, ενισχύοντας την άποψη ότι πολλές από τις αλληλεπιδράσεις των BAG πρωτεϊνών κατευθύνονται από τις hsp70s. Παρατηρήσαμε ότι η παρουσία της BAG-l μειώνει την ενεργότητα αναδίπλωσης του συμπλόκου dj2/hsc70 και ότι στα επιτρεπτικά κύτταρα, μετασχηματισμένα και μη, δημιουργούνται τα ετεροτριμερή σύμπλοκα BAG-l/dj2/hsc70 και BAGΔN10/dj2/hsc70, ανεξάρτητα από την παρουσία ΑΤΡ. Αντίθετα στα μη επιτρεπτικά κύτταρα, απουσία ΑΤΡ, η μεταλλαγμένη μορφή ΒΑGΔΝ 10 αδυνατεί να δημιουργήσει ετεροτριμερές σύμπλοκο με την hsc70 και την dj2. Παράλληλα, το LTAg αλληλεπιδρά με τη μηχανή BAG-l/hsc70/dj2 και τη μεταλλαγμένη της μορφή BAGΔN10/hsc70/dj2 μόνο μετά την προσθήκη ΑΤΡ. Τέλος, διαπιστώθηκε ότι η CHIP (δείκτης αποικοδόμησης) αλληλεπιδρά με το σύμπλοκο BAG-l/hsc70/dj2, μόνο απουσία ΑΤΡ και φαίνεται να ρυθμίζει επιλεκτικά την αποικοδόμηση υποστρωμάτων ανάλογα με την επιδεκτικότητα ή μη του κυττάρου.
Η ανάπτυξη οξειδωτικού στρες και η λειτουργία του αντιοξειδωτικού μηχανισμού μετά από προπόνηση άσκησης αντιστάσεων προοδευτικά αυξανόμενου έργου
Authors: Μαργώνης Κωνσταντίνος
Published: August 2021

Η έντονη άσκηση αυξάνει τον σχηματισμό ελευθέρων ριζών μέσα στους μύες. Η χρόνια έντονη άσκηση μπορεί να οδηγήσει στο σύνδρομο της υπερπροπόνησης το οποίο χαρακτηρίζεται από την μείωση της απόδοσης και τη παροδική φλεγμονή, η οποία ακολουθείται από περιόδους προπόνησης με σοβαρές συνέπειες στην υγεία των αθλητών. Μέχρι σήμερα, δεν υπάρχει κανένας δείκτης διάγνωσης της υπερπροπόνησης. Στόχος: Η παρούσα έρευνα εξετάζει τις ανταποκρίσεις των δεικτών του οξειδωτικού στρες σ' ένα πρωτόκολλο άσκησης αντιστάσεων αυξανόμενου και μειωμένου προπονητικού όγκου και έντασης. Μεθοδολογία: Δώδεκα άντρες ηλικίας 23,1 ± 2,3 έτη συμμετείχαν σε ένα πρόγραμμα αντιστάσεων 12 εβδομάδων το οποίο αποτελούνταν από 5 περιόδους των 3 εβδομάδων. Το πρωτόκολλο περιελάμβανε 7 πολυαρθρικές ασκήσεις αντιστάσεων. Στη πρώτη περίοδο Τ1, οι συμμετέχοντες σήκωσαν 2 τόνους/εβδομάδα, στη δεύτερη Τ2, 8 τόνους, στη Τ3 περίοδο, 14 τόνους, στη Τ4 περίοδο 2 τόνους/εβδομάδα, ενώ οι 3 εβδομάδες της τελευταίας περιόδου R, δεν περιελάμβαναν καθόλου προπόνηση. Δειγματοληψίες από αίμα και ούρα συλλέχθηκαν πριν ξεκινήσει το προπονητικό πρωτόκολλο, και 96 ώρες μετά από κάθε προπονητική περίοδο. Μία μέρα μετά τη κάθε δειγματοληψία πραγματοποιήθηκαν τεστ αξιολόγησης της απόδοσης όπως 1 μέγιστη επανάληψη, αναερόβια ισχύ και ικανότητα άλματος. Αποτελέσματα: Από τα αποτελέσματα φάνηκε η αύξηση της απόδοσης στη Τ2 περίοδο, η οποία μειώθηκε στη συνέχεια υποδεικνύοντας ίσως την εμφάνιση υπερπροπόνησης (Τ3). Κατά τη περίοδο αυτή, παρουσιάστηκαν φαινόμενα παρατεινόμενης λευκοκύττωσης, αύξησης των Ρ2-ισοπροστάνιων κατά 7 φορές καθώς και των ουσιών που αντιδρούν με το θειοβαρβιτουρικό οξύ κατά 56%. Επιπλέον, τα πρωτεϊνικά καρβονύλια αυξήθηκαν κατά 73%, η καταλάση 96%, η οξειδωμένη γλουταθειόνη 25%, ενώ μικρή αύξηση είχε η υπεροξειδάση της γλουταθειόνης. Αντιθέτως, υπήρξε μείωση στα επίπεδα της ανηγμένης γλουταθειόνης κατά 31% και τις αναλογίας ανηγμένη προς οξειδωμένη γλουταθειόνη κατά 56%. Μικρή μείωση εμφάνισε η ολική αντιοξειδωτική ικανότητα των συμμετεχόντων. Αξιοσημείωτο είναι το γεγονός της υψηλής συσχέτισης μεταξύ των F2-ισοπροστάνιων και του λόγου των γλουταθειόνων με τη πτώση της απόδοσης και την αύξηση του προπονητικού όγκου. Συμπεράσματα: η υπερπροπόνηση προκαλεί μία αξιοσημείωτη ανταπόκριση στους δείκτες οξειδωτικού στρες, η οποία σε ορισμένες περιπτώσεις, εμφανίστηκε να είναι ανάλογη του προπονητικού φορτίου. Το εύρημα αυτό, ίσως τελικά προσδιορίζει ένα σημαντικό εργαλείο για τη διάγνωση της υπερπροπόνησης.
Μεταβολικές και λειτουργικές επιδράσεις της φυσικής δραστηριότητας και της άσκησης
Authors: Χριστόδουλος Αντώνιος
Published: August 2021

Σκοπός της μελέτης ήταν να καταγράψει τη συχνότητα εμφάνισης των τεκμηριωμένων και νεότερων παραγόντων καρδιαγγειακού κινδύνου σε παιδιά του Δημοτικού και να διερευνήσει τις πιθανές συσχετίσεις τους με επιλεγμένες παραμέτρους της συμπεριφοράς. Το δείγμα της έρευνας αποτέλεσαν 378 μαθητές ηλικίας 11.4±0.4 ετών από τη Βορειοανατολική Αττική. Οι συμμετέχοντες αξιολογήθηκαν στους ανθρωπομετρικούς δείκτες, στις διατροφικές συνήθειες, στη φυσική δραστηριότητα και σε επιλεγμένες δοκιμασίες φυσικής κατάστασης. Επιπλέον, 112 μαθητές υποβλήθηκαν και σε κλινικό (μέτρηση αρτηριακής πίεσης) και εργαστηριακό έλεγχο (λιπιδαιμικό προφίλ, απολιποπρωτεΐνες, γλυκόζη πλάσματος, C-αντιδρώσα πρωτεΐνη, TNF-α, αντιπονεκτίνη). Το 28.3% των μαθητών ήταν υπέρβαροι και το 9.5% παχύσαρκοι, χωρίς σημαντικές διαφορές μεταξύ των δύο φύλων (χ²=.098, df=2, p<.754). Η συχνότητα του υπερβολικού βάρους και της παχυσαρκίας με βάση τα αυτοαναφερόμενα ανθρωπομετρικά δεδομένα ήταν σημαντικά χαμηλότερη σε σχέση με τις αντικειμενικές μετρήσεις (24.6% και 3.7% αντίστοιχα, p<.0005). Επιπλέον, διαπιστώθηκε ότι το 50% των μαθητών δεν εκπλήρωνε τις οδηγίες για φυσική δραστηριότητα, ενώ το 67% είχε χαμηλή καρδιοαναπνευστική αντοχή. Το 1/3 των μαθητών ανέφερε πρόσληψη κορεσμένων λιπών >10% της συνολικής θερμιδικής πρόσληψης, ενώ για το 22.3% του δείγματος η συνολική πρόσληψη λιπών υπερέβαινε το 30% της συνολικής θερμιδικής πρόσληψης. Το 9.8% του δείγματος εμφάνισε ≥3 καθιερωμένους παράγοντες καρδιαγγειακού κινδύνου, το 3.6% είχε μεταβολικό σύνδρομο, ενώ το 10.7% των μαθητών παρουσίασε αυξημένες τιμές της C-αντιδρώσας πρωτεΐνης (CRP>3 mg/L). Οι υπέρβαροι και παχύσαρκοι μαθητές παρουσίασαν υψηλότερη πρόσληψη λιπών (p<.001) και κορεσμένων λιπαρών οξέων (p<.001), χαμηλότερη καρδιοαναπνευστική αντοχή (p<.001) και δυσμενέστερο προφίλ καρδιαγγειακού και μεταβολικού κινδύνου, σε σχέση με τα παιδιά φυσιολογικού βάρους. Η παχυσαρκία σχετίστηκε με χαμηλότερες τιμές αντιπονεκτίνης και μια χαμηλού βαθμού συστηματική φλεγμονή, η οποία εκδηλώθηκε με αυξημένες τιμές της CRP. Οι παράμετροι της συμπεριφοράς και η φυσική κατάσταση συσχετίστηκαν με την πλειοψηφία των τεκμηριωμένων και νεότερων παραγόντων κινδύνου. Ωστόσο, με εξαίρεση τις συσχετίσεις της φυσικής δραστηριότητας, οι οποίες παρέμειναν αμετάβλητες, οι υπόλοιπες συσχετίσεις στην πλειοψηφία τους εξαλείφθηκαν όταν έγινε ρύθμιση ως προς την παχυσαρκία. Συμπερασματικά, οι ανθυγιεινές διατροφικές συνήθειες και η μειωμένη φυσική δραστηριότητα, σε συνδυασμό με την παρουσία τεκμηριωμένων και νεότερων παραγόντων καρδιαγγειακού κινδύνου στο παρόν δείγμα, προαναγγέλλουν την εμφάνιση σοβαρών καρδιαγγειακών ασθενειών στο μέλλον, αν δε ληφθούν έγκαιρα μέτρα. Επισημαίνεται η ανάγκη εφαρμογής προγραμμάτων πρόληψης και προαγωγής της υγείας από την παιδική ηλικία, με έμφαση στην αύξηση της φυσικής δραστηριότητας, τη βελτίωση της φυσικής κατάστασης και την ισορροπημένη διατροφή.
Μόρια κυτταρικής συνάφειας και ενδοκυτταρικές πρωτεΐνες που συμμετέχουν στις αλληλεπιδράσεις νευρώνων-γλοιοκυττάρων στο νευρικό σύστημα
Authors: Παπαστεφανάκη Φλωρεντία
Published: August 2021

Τα κύτταρα Schwann (κ.S.) στο Περιφερικό Νευρικό Σύστημα (ΠΝΣ) συμβάλλουν στην επιβίωση, την ανάπτυξη και τη λειτουργία των νευρικών κυττάρων και την επιδιόρθωση των περιφερικών νεύρων μετά από τραυματισμό. Επίσης πειραματικά δεδομένα τους δίνουν προοπτικές κλινικής εφαρμογής σε περιπτώσεις τραυματισμού του ΚΝΣ. Ωστόσο τα κ.S. δεν ενσωματώνονται ικανοποιητικά μέσα στο τραυματισμένο ΚΝΣ. Η εργασία εστιάζει στη μελέτη μορίων για την ανάπτυξη τεχνικών γενετικής τροποποίησης κ.S., με στόχο την προσπέλαση των εμποδίων αυτών και τη μεταμόσχευση τους για τη θεραπεία του τραυματισμένου ΚΝΣ. Στο πρώτο μέρος χρησιμοποιήθηκαν ρετροϊοί για την έκφραση της Ll και της PSA-NCAM. Ακολούθησαν in vivo πειράματα μεταμόσχευσης των γενετικά τροποποιημένων κ.S. σε μοντέλο τραυματισμού του νωτιαίου μυελού ποντικού. Τα πειραματόζωα υποβλήθηκαν σε μελέτη της κινητικής λειτουργίας των πίσω άκρων τους, όπου εκείνα που προσέλαβαν μοσχεύματα PSA-NCAM-κ.S., και λιγότερο εκείνα που προσέλαβαν Ll-κ.S. παρουσιάζουν βελτιωμένη κινητικότητα σε σύγκριση με αρνητικούς μάρτυρες, η οποία με μέσα ανοσοϊστοχημείας αποδόθηκε στη συνεισφορά των μεταμοσχευμένων κυττάρων στην αναγέννηση και τη μυελινοποίηση των τραυματισμένων νευραξόνων. Στη συνέχεια μελετήθηκε η πρωτεΐνη ΒΜ88 ως υποψήφια για προσεγγίσεις μεταμόσχευσης γενετικά τροποποιημένων κ.S. στο τραυματισμένο ΚΝΣ. Αρχικά ανακαλύφθηκε ότι τα κ.S. εκφράζουν την πρωτεΐνη ΒΜ88 η οποία στο ΚΝΣ εκφράζεται μόνο από νευρικά κύτταρα και επάγει την έξοδο των νευροβλαστικών κυττάρων από τον κυτταρικό κύκλο. Με ανοσοϊστοχημεία μελετήθηκε η έκφραση της πρωτεΐνης στα κ.S. του ισχιακού νεύρου, in vivo και in vitro ενώ επίσης πραγματοποιήθηκαν πειράματα υπερέκφρασης της πρωτεΐνης ΒΜ88 με τη χρήση λεντιιών, όπου φάνηκε ότι προκαλεί καταστολή του πολλαπλασιασμού των ίδιων των κ.S. που την υπερεκφράζουν, αλλά και των γειτονικών/μη μετασχηματισμένων κ.S., πιθανά μέσω αυτοκρινούς/παρακρινούς μηχανισμού. Δε φάνηκε επίδραση της ΒΜ88 στη μυελινοποίηση.
Αναγνωστική ικανότητα και προβλήματα προσοχής μαθητών σχολικής ηλικίας
Authors: Κουμπιάς Εμμανουήλ
Published: August 2021

Σκοπός της παρούσας έρευνας είναι η θεωρητική και εμπειρική διερεύνηση και περιγραφή της σχέσης μεταξύ της αναγνωστικής ικανότητας και των προβλημάτων προσοχής σε ένα φυσιολογικό δείγμα 1293 μαθητών Γ' και Δ' τάξης του δημοτικού σχολείου. Ειδικότερα, διερευνήθηκε εάν υπάρχουν στατιστικά σημαντικές συσχετίσεις και διαφορές μέσων όρων αναγνωστικής ικανότητας και προβλημάτων προσοχής, απροσεξίας, υπερκινητικότητας - παρορμητικότητας των μαθητών. Επίσης, διερευνήθηκε και η προβλεπτική δυνατότητα μιας σειράς παραγόντων σε ότι αφορά στην ανωτέρω σχέση. Για τη διεξαγωγή της έρευνας και τη διερεύνηση των ερωτημάτων που τέθηκαν χρησιμοποιήθηκαν τέσσερα ερωτηματολόγια: α) το Τεστ Ανίχνευσης Αναγνωστικής Ικανότητας της Ε. Τάφα,, β) το Ερωτηματολόγιο Προβλημάτων Συμπεριφοράς για Δασκάλους (TRF) του T.M. Achenbach, γ) ένα αυτοσχέδιο ερωτηματολόγιο που περιελάμβανε κλίμακα μέτρησης του μορφωτικού επιπέδου των γονιών των μαθητών, και δ) η κλίμακα Προοδευτικών Τύπων του Raven. Από τη γενική θεώρηση των αποτελεσμάτων της έρευνας, παρατηρούμε ότι υπάρχει μια ισχυρή αρνητική συνάφεια μεταξύ της αναγνωστικής ικανότητας και των προβλημάτων προσοχής. Επίσης, σε ό,τι αφορά στη σχέση της αναγνωστικής ικανότητας και των προβλημάτων προσοχής με μεταβλητές «πρόβλεψης», ορισμένες από αυτές επιβεβαιώθηκαν ενώ άλλες όχι. Η αποσαφήνιση της ανωτέρω σχέσης κρίνεται σημαντική για την εκπαιδευτική πράξη και μπορεί να μας παρέχει πολύτιμο υλικό στην κατάστρωση ψυχοπαιδαγωγικών προγραμμάτων.
Δημιουργία, εφαρμογή και αξιολόγηση προγράμματος κοινωνικών δεξιοτήτων στο μάθημα της φυσικής αγωγής
Authors: Μαγκώτσιου Ευμορφία
Published: August 2021

Μεταξύ των δεξιοτήτων ζωής, σημαντικό ρόλο διαδραματίζει η απόκτηση και η ικανότητα χρήσης κοινωνικών δεξιοτήτων. Το μάθημα της φυσικής αγωγής στο σχολείο, μπορεί να λειτουργήσει ως μέσο ανάπτυξης των κοινωνικών δεξιοτήτων των μαθητών, μόνο αν τα περιεχόμενά του είναι ειδικά σχεδιασμένα γι’ αυτό το στόχο. Σκοπός της παρούσας μελέτης ήταν ο σχεδιασμός ενός προγράμματος που είχε στόχο την ανάπτυξη των κοινωνικών δεξιοτήτων των μαθητών και μαθητριών στο μάθημα της φυσικής αγωγής και η αξιολόγηση της αποτελεσματικότητάς του μετά την εφαρμογή του. Για την επίτευξη των παραπάνω στόχων ακολουθήθηκε η εξής διαδικασία: (α) μελετήθηκαν τα σχετικά θεωρητικά και ερευνητικά δεδομένα, (β) εξετάσθηκε η ανάγκη για διδασκαλία κοινωνικών δεξιοτήτων μέσω διεξαγωγής συνεντεύξεων, (γ) δημιουργήθηκε ένα πρόγραμμα συνεργατικής μάθησης και ορίστηκαν οι κοινωνικές δεξιότητες-στόχοι, (δ) σχεδιάσθηκαν τα 13 μαθήματα του παρεμβατικού προγράμματος, (ε) εκπαιδεύτηκαν οι καθηγήτριες φυσικής αγωγής που θα εφήρμοζαν το πρόγραμμα, (στ) δημιουργήθηκαν τα ειδικά για το σκοπό της έρευνας εργαλεία αξιολόγησης , (ζ) έγινε η αρχική αξιολόγηση των μαθητών με τη συμπλήρωση των ερωτηματολογίων, (η) εφαρμόστηκε το παρεμβατικό πρόγραμμα και (θ) έγινε η τελική αξιολόγηση του προγράμματος με ποσοτικές και ποιοτικές μετρήσεις. Σύμφωνα με τα αποτελέσματα, τα παιδιά βελτίωσαν τις συνεργατικές τους δεξιότητες και το ενδιαφέρον τους για τα συναισθήματα των συμμαθητών τους και μείωσαν την οξυθυμία τους και την πρόκληση αναστάτωσης στην τάξη. Παράλληλα, αύξησαν την προτίμησή τους στη συνεργατική μάθηση, μείωσαν τη δυσκολία προσαρμογής τους σ’ αυτήν, και δήλωσαν αύξηση των κινήτρων τους και μεταφορά αυτών που έμαθαν στο χώρο του σχολείου. Το κύριο συμπέρασμα αυτής της μελέτης είναι ότι η ανάπτυξη των κοινωνικών δεξιοτήτων των μαθητών στο μάθημα της φυσικής αγωγής επιτυγχάνεται με προγράμματα που έχουν συγκεκριμένο θεωρητικό προσανατολισμό και καθορισμένους στόχους. Το πρόγραμμα της παρούσας μελέτης είναι ένα εύχρηστο, απλό, και θεωρητικά τεκμηριωμένο πρόγραμμα συνεργατικής μάθησης και αποτελεί σημαντικό εργαλείο στα χέρια του καθηγητή φυσικής αγωγής. Μπορεί επίσης να χρησιμοποιηθεί στο πλαίσιο της διαθεματικής προσέγγισης, στο ολοήμερο σχολείο, στην ευέλικτη ζώνη, στο μάθημα της ολυμπιακής παιδείας και σ’ όλους τους χώρους άθλησης όπου οι μαθητές αντιμετωπίζονται ως άτομα που έχουν συναισθηματικές και κοινωνικές ανάγκες.
Θεραπεία πειραματικής οστεομυελίτιδας από pseudomonas aeruginosa με απελευθέρωση σιπροφλοξασίνης από βιοαποικοδομήσιμο σύστημα μεταφοράς D, L-πολυγαλακτικού οξέος
Authors: Θηβαίος Γεώργιος
Published: August 2021

Στην παρούσα πειραματική εργασία, μελετήθηκε ένα νέο βιοαποικοδομήσιμο υλικό που αποτελείται από πολύ (D, L-γαλακτικό οξύ) (DL-PLA), εμπλουτισμένο με σιπροφλοξασίνη. Το σύστημα αυτό εφαρμόστηκε in vivo σε κουνέλια, στα οποία είχε προκληθεί εντοπισμένη πειραματική οστεομυελίτιδα με Pseudomonas aeruginosa. Τα 76 κουνέλια στα οποία προκλήθηκε οστικά λοίμωξη πειραματικά, χωρίστηκαν σε 2 ομάδες. Η Ομάδα Ελέγχου αποτελούταν από 31 πειραματόζωα, τα οποία αντιμετωπίστηκαν μόνον με χειρουργικό καθαρισμό, ενώ η Ομάδα Θεραπείας περιελάμβανε 45 πειραματόζωα στα οποία εκτός από τον χειρουργικό καθαρισμό εφαρμόστηκε και τοπική θεραπεία με μικροκυλίνδρους PLA εμπλουτισμένους με σιπροφλοξασίνη. Η θεραπεία άρχισε 3 εβδομάδες μετά τον ενοφθαλμισμό του μικροβίου. Τα πειραματόζωα θυσιάζονταν κάθε 7 ημέρες και κατά την θυσία λαμβάνονταν δείγματα οστού για μέτρηση της μικροβιακής συγκέντρωσης και για τον υπολογισμό των επιπέδων της σιπροφλοξασίνης στο φλοιώδες οστούν. Μετά την 7η εβδομάδα, παρατηρήθηκε πλήρης βακτηριακή εκρίζωση, ενώ η σιπροφλοξασίνη βρέθηκε ότι απελευθερώνεται συνεχώς στο οστούν, παρουσιάζοντας το μέγιστο της απελευθέρωσης 8 εβδομάδες μετά την εμφύτευση. Επομένως, το σύστημα αυτό θα μπορούσε να αποτελέσει μια επιτυχή εναλλακτική μέθοδο στην θεραπεία της χρόνιας οστικής λοίμωξης, καθώς εξασφαλίζει παρατεταμένη αποδέσμευση σιπροφλοξασίνης και παρέχει υψηλές βακτηριοκτόνες συγκεντρώσεις αντιβιοτικού στο οστούν.
Έκλυση προ-φλεγμονωδών μεσολαβητών μετά από βρογχοκυψελιδική έκπλυση
Authors: Γεωργιάδης Γεώργιος
Published: August 2021

Στην διατριβή αυτή μελετήθηκε η παραγωγή προφλεγμονωδών μεσολαβητών στη συστηματική κυκλοφορία καθώς και η εμφάνιση κλινικών συμπτωμάτων μετά από βρογχοκυψελιδική έκπλυση. Μελετήθηκαν 30 ασθενείς με ένδειξη για διαγνωστική FOB και BAL ηλικίας 62,57±2,5 ετών. Συγχρόνως 15 υγιείς εθελοντές ηλικίας 36,83±7,8 ετών, αποτέλεσαν την ομάδα ελέγχου στην οποία δεν διαπιστώθηκε οιαδήποτε ημερήσια διακύμανση στην συγκέντρωση των προφλεγμονωδών κυταροκινών στην συστηματική κυκλοφορία. Στους ασθενείς εκτιμήθηκαν οι συγκεντρώσεις των προφλεγμονωδών κυτταροκινών 1L-1 β, TNF-α και IL-6 στο βρογχοκυψελιδικό έκπλυμα και σε τρία διαδοχικά δείγματα του ορού του περιφερικού αίματος, προ της εξέτασης και ακολούθως στις 4 και 24 ώρες μετά από αυτή. Η μελέτη ολοκληρώθηκε με την κλινική παρακολούθηση των ασθενών κατά την διάρκεια του πρώτου 24ωρου μετά την εξέταση. Την μόνη αξιοσημείωτη μεταβολή στην κλινική εξέταση των ασθενών αποτέλεσε η μεταβολή της θερμοκρασίας και η παρουσία πυρετικής κίνησης σε ορισμένους από αυτούς. Αξιόλογη μεταβολή της θερμοκρασίας ορίστηκε ως η αύξηση της θερμοκρασίας ≥ 1° C από την αρχική Θ. Αυτή την μεταβολή παρουσίασαν 11 ασθενείς ποσοστό 36,3%, στις 4 ώρες μετά την επέμβαση, ΔΘ 0-4 ~ 1,34 ±0,22° C. Οι ασθενείς που ανέπτυξαν πυρετό ≥ 38° C ήταν 4, ποσοστό 13,3%. Αποτελέσματα: - Την εξέταση της Βρογχοκυψελιδικής έκπλυσης δεν ακολούθησε οιαδήποτε διαφοροποίηση των κλινικών ευρημάτων πλην της ανόδου της θερμοκρασίας. - Μεταβολή της θερμοκρασίας ≥ 1° C παρατηρήθηκε σε ποσοστό (36,3%). - Η μεταβολή της θερμοκρασίας ≥ 1° C συνοδεύτηκε από στατιστικά σημαντική αύξηση των ιντερλευκινών IL-6(t4) και TNF-α(t4-t24) στη συστηματική κυκλοφορία υπό την έννοια της έκλυσης συστηματικής φλεγμονώδους απάντησης (p<0,05). - Η συστηματική φλεγμονώδης απάντηση δεν συνοδεύτηκε από μικροβιαιμία και περιφερική λευκοκυττάρωση. - Η ιντερλευκίνη IL-1β δεν είχε καμία συσχέτιση με την παρουσία του πυρετού. - Το επιστρεφόμενο ποσό της βρογχοκυψελιδικής έκπλυσης, οι συγκεντρώσεις των προφλεγμονωδών μεσολαβητών IL-1β, IL-6 και TNF-α στο BAL καθώς και ο αριθμός των κυψελιδικών μακροφάγων (ΚΕ) δεν παρουσίασε συσχέτιση με την παρουσία του πυρετού και την στατιστικά σημαντική μεταβολή της συγκέντρωσης των ιντερλευκινών IL-6 και TNF-a στη συστηματική κυκλοφορία. Συμπεράσματα: Την εξέταση BAL ακολουθεί συχνά άνοδος της θερμοκρασίας. Δείχθηκε ότι σημαντική άνοδος της θερμοκρασίας ≥ 1° C συνοδεύεται από συστηματική φλεγμονώδη απάντηση με αύξηση στην συστηματική κυκλοφορία των συγκεντρώσεων των IL-6 και TNF-α. Εντούτοις τα αποτελέσματα της μελέτης δεν δύνανται να στηρίξουν την υπόθεση της διαμετάθεσης των κυτταροκινών από τις κυψελίδες στην συστηματική κυκλοφορία, τουλάχιστον για τον πληθυσμό που μελετήθηκε.
Ανάλυση ναυτικών ατυχημάτων με χρήση τεχνικών όρυξης δεδομένων
Authors: Κόκοτος Δημήτριος
Published: August 2021

Η διερεύνηση του συνδυασμού των παραγόντων ο οποίος οδηγεί σε ολική απώλεια, ή όχι, πλοίου με δεδομένο ότι έχουμε την πληροφορία ότι έχει αυτό καταγραφεί είναι ο στόχος της παρούσας διατριβής. Το αρχείο δεδομένων περιλαμβάνει τα ατυχήματα που συνέβησαν παγκοσμίως τα έτη 1992 έως 1939 και περιλαμβάνει 38536 εγγραφές και 74 μεταβλητές. Μετετράπησαν τα πρωτογενώς ακατέργαστα δεδομένα που συλλέχθηκαν από πηγές των LLOYD’S όπως “Casualty Week”, “Register of Ships”, “World Casualty Statistics”, “Maritime ATLAS” σε δομημένο αρχείο πληροφοριών. Εφαρμόστηκαν τεχνικές όρυξης δεδομένων (data mining). Με χρήση του αλγόριθμου C5.0, παρήχθησαν δένδρα απόφασης (decision trees). Kατά των καθορισμό του αρχείου (data cleaning) επινοήθηκαν αλγόριθμοι προσαρμοσμένοι στις ιδιαιτερότητές του, έτσι προέκυψαν περί τις 25.000 εγγραφές. Εξετάσθηκαν το ατύχημα, ο τύπος πλοίου κ.ο.κ (ανεξάρτητες) σε σχέση με την ολική απώλεια (εξαρτημένη μετατόπιση). Ο αλγόριθμος με ποσοστό 92,44% εντόπισε τις κατηγορίες επικίνδυνων ατυχημάτων, διαχώρισε τα πλοία σε επικίνδυνα ανάλογα με την χωρητικότητά τους, χώρισε γεωγραφικές περιοχές σε υψηλού κινδύνου, ανέδειξε την ανεξαρτησία, κατά κύριο λόγο, της εποχικότητας, υπέδειξε για την περίοδο των μουσώνων σαν επικίνδυνα τα πλοία τα εγγεγραμμένα σε νηογνώμονες, πλην αυτών του I.A.C.S. Με εφαρμογή τεχνικών boosting μελετήθηκε η επίδραση υποσυνόλων παραγόντων. Με σκοπό την αύξηση της ασφάλειας στη ναυτιλία πρέπει να γίνονται οι απαραίτητοι έλεγχοι με έμφαση σε ορισμένους παράγοντες, να θεσμοθετηθούν μέτρα και να γίνονται προβλέψεις αξιοποιώντας τα αποτελέσματα της ανάλυσης.
Επίδραση της άρδευσης και της χλωρής λίπανσης στη ζιζανιοχλωρίδα
Authors: Καρκάνης Ανέστης
Published: August 2021

Σκοπός της διδακτορικής διατριβής ήταν η μελέτη της επίδρασης της άρδευσης και της χλωρής λίπανσης στην ζιζανιοχλωρίδα. Σε πείραμα που πραγματοποιήθηκε σε φυτοδοχεία μελετήθηκε η επίδραση της άρδευσης στην ανάπτυξη και τα φυσιολογικά χαρακτηριστικά των ζιζανίων αγριοβαμβακιάς (Abutilon theophrasti), αγριομελιτζάνας (Xanthium strumarium), στύφνου (Solanum nigrum) και τάτουλα (Datura stramonium). Οι μεγαλύτερες τιμές του ξηρού βάρους, της αγωγιμότητας των στοματίων, του ρυθμού διαπνοής και του ρυθμού φωτοσύνθεσης των ζιζανίων καταγράφηκε σε επαρκώς αρδευόμενα φυτά. Σε πειράματα αγρού μελετήθηκε η ικανότητα ανταγωνισμού του βίκου αλλά και του λειμώνιου τριφυλλιού. Τα πειράματα πραγματοποιήθηκαν τα έτη 2005 και 2006, στον Δομοκό και στον αγρό του εργαστηρίου Γεωργίας. Παρατηρήθηκε ότι ο βίκος είναι πιο ανταγωνιστικός στα ζιζάνια σε σχέση με το λειμώνιο τριφύλλι. Επιπλέον το λειμώνιο τριφύλλι παρουσίασε μεγαλύτερη ικανότητα ανταγωνισμού στην Επαρχία Δομοκού. Επίσης σε πειράματα αγρού μελετήθηκε η επίδραση της χλωρής λίπανσης και των συστημάτων άρδευσης στην ζιζανιοχλωρίδα, σε καλλιέργεια καπνού. Τα πειράματα πραγματοποιήθηκαν τα έτη 2005 και 2006, στον Δομοκό και στον αγρό του εργαστηρίου Γεωργίας. Ακολουθήθηκε το πειραματικό σχέδιο των υποδιαιρεμένων τεμαχίων με 4 επαναλήψεις, δύο κύρια τεμάχια (σύστημα στάγδην άρδευσης και σύστημα καταιονισμού) και τρία υποτεμάχια (βίκος ως χλωρή λίπανση, λειμώνιο τριφύλλι ως χλωρής λίπανση και μάρτυρας (χωρίς λίπανση)). Ο μικρότερος αριθμός και το ξηρό βάρος των ζιζανίων καταγράφηκε στο σύστημα της στάγδην άρδευσης. Επίσης παρατηρήθηκε ότι ενσωμάτωση βιομάζας λειμώνιου τριφυλλιού της τάξης των 400Kg/στρέμμα (ξηρό βάρος) ήταν αρκετή ώστε να περιόρισα το φύτρωμα και την ανάπτυξη των ζιζανίων για χρονικό διάστημα 30 ημερών από την μεταφύτευση. Ακόμη ο μικρότερος αριθμός και ξηρό βάρος της οροβάγχης (Orobanche ramosa) καταγράφηκε στο σύστημα της στάγδην άρδευσης. Επίσης καταγράφηκε θετική συσχέτιση (R²=0.97; p=0.001) μεταξύ της ποσότητας του νερού άρδευσης και του αριθμού των φυτών της οροβάγχης. Ακόμη οι μεγαλύτερες τιμές της αγωγιμότητας των στοματίων, του ρυθμού διαπνοής και του ρυθμού φωτοσύνθεσης των σημαντικότερων ζιζανίων (Amaranthus retroflexus, Solanum nigrum, Convolovulus arvensis, Datura stramonium, Echinochloa crus-galli, Portulaca oleracea, Hibiscus trionum, Setaria glauca) καταγραφηκαν στα τεμάχια όπου έγινε χλωρή λίπανση με βίκο. Επίσης στις περισσότερες μετρήσεις οι μεγαλύτερες τιμές της αγωγιμότητας των στοματίων και του ρυθμού φωτοσύνθεσης καταγράφηκαν στα τεμάχια της στάγδην άρδευσης. Δεν παρατηρήθηκαν στατιστικά σημαντικές διαφορές για την θερμοκρασία των φύλλων των ζιζανίων μεταξύ των συστημάτων άρδευσης. Επιπρόσθετα το τραχύ βλήτο παρουσίασε τους μεγαλύτερους ρυθμούς φωτοσύνθεσης από όλα τα ζιζάνια. Τέλος στην αντράκλα, την σετάρια και την μουχρίτσα καταγράφηκαν οι μικρότερες τιμές της αγωγιμότητας των στοματίων.
Η Ανατολική Στερεά Ελλάδα από την ύστερη φραγκοκρατία στην πρώιμη τουρκοκρατία
Authors: Καλαϊτζάκης Θεοφάνης
Published: August 2021

Βασικοί ερευνητικοί στόχοι αυτής της μελέτης ήσαν 1 Να γίνει επανέλεγχος, διόρθωση και αναδιήγηση των πολιτικών εξελίξεων στον ευρύτερο ανατολικό στερεοεΜαδικο χώρο κατά τη φάσηεκπνοής της Φραγκοκρατίας (α μισό 15ου αι ) και επιβολής της Τουρκοκρατίας στην περιοχή(β μισό 15ου αι ) 2 Να προσεγγιστεί η οικιστική, εθνολογική και δημογραφική εξέλιξη της Βοιωτίαςστη διάρκεια ενός αιώνα μετάβασης (transition) και 3 Να επιχειρηθεί η ανασύσταση της οικονομικήςκαι κοινωνικής ζωής των συμβιουντων πληθυσμών στο βοιωτικό χώροΩς ιστοριογραφικό μοντέλο υιοθετήθηκε εκείνο της συνολικής η σφαιρικής ιστορίας, γι αυτό και ημελέτη αυτή απέκτησε πολύμορφο χαρακτήρα οικονομικό ιστορικο-γεωγραφικο και δημογραφικόΑλλα είναι η πολιτική ιστορία κυρίως που συναρθρώνει και ομογενοποιεί την αφήγηση σε ενασυνεκτικό σύνολο Οι πήγες που χρησιμοποιήθηκαν είναι αφενός οι γνωστές λατινικές (αρχειακές;και ελληνικές (αφηγηματικές) της περιόδου αφετέρου οι πρόσφατες οθωμανικές αρχειακές(φορολογικά κατάστιχα) και τα πορίσματα της αρχαιολογικής έρευναςΜέσα απο τη μελέτη αυτή προέκυψαν συμπεράσματα που αναθεωρούν σε πολλά σημεία τηνπολιτική ιστορία της περιοχής (Λεβαδεια 1394, οθωμανική κατάκτηση Βοιωτίας 1435 βενετικήζώνη 5 μιλλιων,κ α) ενω επιτυγχαν* ται σαφής εξεικονιση του οικιστικού μοντέλου (βλ Χαριη αρ5), των δημογραφικών και οικονομικών μεγεθών (πληθυσμικα σύνολα κατά εθνικοθρησκευτικεςκατηγορίες εισοδηματικό επίπεδο στην πόλη και την ύπαιθρο κ α) άλλα, ενμερει και τηςκοινωνικής ζωής των συμβιουντων πληθυσμών, Ελλήνων, Αλβανών Τούρκων και Εβραίων.
Μελέτη και κλινική αξιολόγηση της έκφρασης του γονιδίου KLK7 σε γυναικολογικούς καρκίνους
Authors: Πρέζας Παναγιώτης
Published: August 2021

Η καρκινική ανάπτυξη εξαρτάται από τη δυνατότητα των καρκινικών κυττάρων να διηθούν τους γειτονικούς ιστούς. Σημαντικό ρόλο σε αυτό παίζει η πρωτεόλυση του εξωκυττάριου στρώματος από πρωτεολυτικά ένζυμα. Οι ανθρώπινες ιστικές καλλικρεΐνες είναι μια οικογένεια πρωτεολυτικών ενζύμων των οποίων η έκφραση διαφοροποιείται σε διάφορους καρκινικούς τύπους. Ορισμένα μέλη της οικογένειας παρουσιάζουν ιδιαίτερο διαγνωστικό/προγνωστικό ενδιαφέρον, σε αυτούς τους καρκινικούς τύπους. Η καλλικρεΐνη 7 ρυθμίζεται ορμονικά και παρουσιάζει διαφορική έκφραση στον καρκίνο του μαστού και των ωοθηκών. Μελετήθηκε: i) Η έκφραση του mRNA της KLK7 σε καρκινικά δείγματα μαστού, ενδομητρίου και ωοθηκών. Στον καρκίνο του μαστού συσχετίστηκαν σημαντικά με ευνοϊκή εξέλιξη της νόσου και με την έκφραση της καλλικρεΐνης 5. ii) Η έκφραση της KLK7 σε μη ορμονοεξαρτώμενους όγκους (παχέος εντέρου και ενδοκρανιακούς όγκους), όπου παρατηρήθηκε συσχέτιση με μικρότερη επιβίωση. iii) Με in vitro και in vivo δοκιμασίες η δράση της KLK7 στην καρκινική εξάπλωση. iv) Ο υποκινητής του γονιδίου της KLK7.
Προηγμένα συστήματα πρόσβασης σε ηλεκτρονικές υπηρεσίες βασισμένα σε τεχνολογίες αποθήκευσης γνώσης στον παγκόσμιο ιστό
Authors: Μανουσέλης Νικόλαος
Published: August 2021

Η παρούσα διατριβή ασχολείται με το πρόβλημα της υπερφόρτωσης με πληροφορία στο δυναμικά αναπτυσσόμενο περιβάλλον του Παγκόσμιου Ιστού (World Wide Web ή WWW). Εξετάζει την περίπτωση της πληροφορίας για διαθέσιμες ηλεκτρονικές υπηρεσίες (η-υπηρεσίες) και επικεντρώνεται, ειδικότερα, σε όσες απευθύνονται σε χρήστες που επιθυμούν να εκτελέσουν διαδικτυακά κάποια εμπορική συναλλαγή με τη χρήση κάποιας υπηρεσίας ηλεκτρονικού εμπορίου (η-εμπορίου). Ο γενικότερος στόχος της διατριβής αυτής είναι η αντιμετώπιση του προβλήματος υπερφόρτωσης των χρηστών με πληροφορία για διαθέσιμες η-υπηρεσίες στον Παγκόσμιο Ιστό, με την ανάπτυξη ενός συστήματος προηγμένης πρόσβασης που: (α) βασίζεται σε τεχνολογίες διαλειτουργικών και επαναχρησιμοποιήσιμων μεταδεδομένων, και (β) επιτρέπει την προσαρμοστική, στις προτιμήσεις των χρηστών, αναζήτηση και επιλογή η-υπηρεσιών. Πιο συγκεκριμένα, η διατριβή επικεντρώνεται στο πρόβλημα της εύρεσης μιας συγκεκριμένης κατηγορίας υπηρεσιών η-εμπορίου, των ηλεκτρονικών αγορών (η-αγορών). Αναπτύσσει ένα σύστημα προηγμένης πρόσβασης σε η-αγορές, το οποίο λειτουργεί με γνώμονα τις δηλωμένες προτιμήσεις των χρηστών. Πιλοτική εφαρμογή γίνεται για τις η-αγορές αγροτικών προμηθειών και προϊόντων, μέσω της υλοποίησης μιας διαδικτυακής πύλης πρόσβασης σε αγροτικές η-αγορές. Το περιβάλλον που υλοποιήθηκε: • Χρησιμοποιεί τεχνολογίες μεταδεδομένων για την περιγραφή των η-αγορών, ώστε να διευκολύνει την αναζήτηση, σύγκριση και επιλογή η-αγορών με βάση τα σημαντικότερα χαρακτηριστικά τους. • Χρησιμοποιεί τεχνολογίες μεταδεδομένων για την περιγραφή και αποθήκευση της εμπειρίας που είχαν άλλοι χρήστες από η-αγορές με τις οποίες έχουν συνδιαλλαγεί στο παρελθόν. Η εμπειρία αυτή καταγράφεται υπό την μορφή αξιολογήσεων πάνω σε μια ή περισσότερες διαστάσεις ποιότητας. • Περιλαμβάνει μια υπηρεσία πολυκριτήριας συνεργατικής διήθησης, η οποία επιτρέπει την προσαρμοστική αναζήτηση η-αγορών με βάση αποθηκευμένες αξιολογήσεις πάνω σε πολλαπλές διαστάσεις ποιότητας.
Ο ρόλος της δέσμευσης ιόντων σιδήρου στο μηχανισμό προστατευτικής δράσης των φλαβονοειδών σε κύτταρα που εκτίθενται σε οξειδωτικό στρες
Authors: Μελίδου Μαρία
Published: August 2021

Η παρούσα μελέτη ξεκίνησε με στόχο την αξιολόγηση της ικανότητας εκχυλισμάτων μελιών ελληνικής προέλευσης να προστατεύουν το κυτταρικό DNA, από τις σχάσεις που προκαλούνται, μετά από έκθεση των κυττάρων σε H₂O₂. Ακολούθησε απομόνωση και έλεγχος της βιολογικής δράσης κάποιων συστατικών των προστατευτικών εκχυλισμάτων. Ανάμεσα στα βιοδραστικά συστατικά του μελιού επιλέχθηκαν για περαιτέρω μελέτη τα φλαβονοειδή. Διαπιστώθηκε ότι στο υπό μελέτη σύστημα, κεντρικό ρόλο στο μηχανισμό της προσφερόμενης προστασίας έχει η δέσμευση των ενδοκυττάριων ιόντων σιδήρου. Στην συνέχεια αξιολογήθηκε και η δράση επιλεγμένων φλαβονοειδών ενάντια στην διαδικασία της απόπτωσης που προκαλείται από το H₂O₂. Παρατηρήθηκε πως η λουτεολίνη, η οποία έχει την ικανότητα να δεσμεύει τον ενδοκυττάριο σίδηρο, σε αντίθεση με το δομικό της ανάλογο την απιγενίνη, που δε διαθέτει την ικανότητα αυτή, μπορεί να προστατεύει από την απόπτωση που προκαλεί το H₂O₂. Διαπιστώθηκε πως κεντρικό ρόλο στο μηχανισμό προστασίας έχει η πρωτεΐνη Bax, της οποίας η μετατόπιση στα μιτοχρόνδρια αναστέλλεται από την λουτεολίνη, ενώ το πιο πρωίμο βήμα της αποπτωτικής δράσης του H₂O₂, φαίνεται να είναι η αποσταθεροποίηση των λυσοσωματίων.
Η προσέγγιση του θείου κατά την φιλοσοφία των Bantu της Αφρικής
Authors: Τσάλα Θεότιμο-Κασόμπο
Published: August 2021

Η θρησκεία και η μεταφυσική των Bantu, προσφέρει ένα δομημένο σύνολο, το οποίο συγκεντρώνει όλες τις αρχές τους, οι οποίες διατυπούνται στην προσέγγιση του θείου στοιχείου συμφώνως προς την φιλοσοφία της εν λόγω φυλής, με θεμελιώδεις βάσεις της ίδιας της αφρικανικότητος μέσω της Νεγρίτιδα ως πυρήνος των παραδόσεων των νέγρο-αφρικανών. Η έκφραση της μετάδοσης των παραδόσεών τους, χαρακτηρίζεται από τον προφορικό λόγο. Οι αναφερόμενοι στην πηγή, των παραδόσεων ως νέγρο-αφρικανοί εννοούνται οι Bantu της υποσαχάριας Αφρικής, οι οποίοι, κατά παράδοσιν, ξεκίνησαν από την προγονολατρεία, και μέσω της πνευματολατρείας, της ψυχοκρατίας και του παγανισμού, έφθασαν στον νέγρο-αφρικανισμό (Νιγρίτιδα). Οι δε, θεολογικές και φιλοσοφικές και κοινωνιολογικές αντιλήψεις τους, όπως τις ερμήνευσαν οι πρόγονοί τους, επικεντρούνται κυρίως στην ταύτιση της δυνάμεως με το υπέρτατο ον, στην απολυτοποίηση ύψιστων αξιών της ζωτικής δυνάμεως και επιρροής, εντός δεδομένης γενεαλογικής ιεραρχίας. Εν ολίγοις εκλαμβάνεται η πίστη των ως μονοθεϊστική, με άπειρα στοιχεία περί μοναδικού θείου. Τέλος, οι αντιλήψεις τους πλησιάζουν το ορθόδοξο χριστιανικό δόγμα που διαβεβαιώνει τον σπερματικό λόγο, δεδομένου ‘ότι ούτος’ εδόθη σ’ όλους τους λαούς ανεξαιρέτως.
Επίδραση επιλεγμένων σύγχρονων ζιζανιοκτόνων στην επιβίωση δεικτών μόλυνσης υδάτων
Authors: Κουτσοτόλη Αλεξάνδρα
Published: August 2021

Αντικείμενο της παρούσας μελέτης ήταν η μελέτη της επίδρασης τεσσάρων επιλεγμένων σύγχρονων ζιζανιοκτόνων (atrazine, EPTC, propanil, trifluralin) σε δυο μικροβιακούς δείκτες μόλυνσης των υδάτων (Ε. coli, Ent. faecalis). Τα συγκεκριμένα ζιζανιοκτόνα χρησιμοποιούνται ευρέως στη βορειοδυτική Ελλάδα και έχουν συχνά ανιχνευτεί στα επιφανειακά νερά. Οι συγκεντρώσεις των φυτοφαρμάκων στα διαλύματα που χρησιμοποιήθηκαν ήταν το ανώτερο επιτρεπόμενο όριο σύμφωνα με τη νομοθεσία τωνχωρών της Ευρωπαϊκής Ένωσης (0.1 pg/L) και ΙΟχ, ΙΟΟχ και ΙΟΟΟχ. Τα αποτελέσματα έδειξαν ότι και τα τέσσερα ζιζανιοκτόνα επέφεραν αλλαγές στην ανάπτυξη τόσο της E. coli όσο και του Ent.faecalis. Συγκεκριμένα είχαμε ανάπτυξη σε σχέση με control και μάλιστα τις περισσότερες φορές στατιστικά σημαντική. Επίσης αλλαγές παρατηρήθηκαν στη μορφολογία των αποικιών στα εκλεκτικά υλικά, στις βιοχημικές τους ιδιότητες καθώς και στην ανθεκτικότητα τους στα αντιβιοτικά.
Οντολογικά ζητήματα στο έργο του Γεωργίου Παχυμέρη
Authors: Μπαλτάς Δημήτριος
Published: August 2021

Η διατριβή αποτελεί μια συμβολή στην ιστορία του αριστοτελισμού κατά τον ΙΓ΄αιώνα. Κυρίως αποτελεί προσπάθεια να οριοθετήσει το οντολογικό περιεχόμενο της κατά τον Παχυμέρη χριστιανικής φιλοσοφικής παραδόσεως. Υποστηρίζεται ότι ο Παχυμέρης χρησιμοποιεί κριτικώς και εκλεκτικώς στοιχεία όχι μόνον αριστοτελικά αλλά και πλατωνικά και νεοπλατωνικά τα οποία τον βοηθούν στην συγκρότηση του οντολογικού του συστήματος. Πέραν αυτών ο Παχυμέρης, επιχειρεί να συντηρήσει και να προβάλει την χριστιανική φιλοσοφική παράδοση. Η διατριβή αποτελείται από τέσσερα μέρη. Στο πρώτο εξετάζονται τα ζητήματα των ιδεών-παραδειγμάτων και των υλικών πραγμάτων. Το δεύτερο αναφέρεται στα μεταξύ όντα κατά την αρχαία και την βυζαντινή φιλοσοφική παράδοση. Στο τρίτο μέρος παρουσιάζονται οι τρεις πλατωνικές υποστάσεις στο έργο του Παχυμέρη. Το τέταρτο μέρος, αφορά στην κριτική παρουσίαση της περί της ουσίας αντιλήψεως του συγγραφέως εν συσχετισμώ προς την αντίστοιχη αριστοτελική καθώς και στην διαφορά μεταξύ ουσίας και υποστάσεως στην βυζαντινή φιλοσοφική παράδοση.
Μελέτη της επίδρασης ιονιζουσών ακτινοβολιών-γ και ηλεκτρονίων υψηλής ενέργειας στις φυσικοχημικές και μηχανικές ιδιότητες πολυστρωματικών υλικών συσκευασίας τροφίμων
Authors: Χυτήρη Σταυρούλα
Published: August 2021

Η ακτινοβόληση, μέθοδος παστερίωσης των τροφίμων τα οποία ακτινοβολούνται κατόπιν συσκευασίας τους, επιδρά στις ιδιότητες πλαστικής συσκευασίας (στη δομή του πολυμερούς, στις μηχανικές και φυσικοχημικές του ιδιότητες, στη μετανάστευση συστατικών κ.α.). Επιπρόσθετα, σήμερα έχει αυξηθεί το ενδιαφέρον για ανακύκλωση πλαστικών υλικών συσκευασίας, η οποία οδηγεί σε υποβάθμιση των ιδιοτήτων τους. Το χαμηλής πυκνότητας πολυαιθυλένιο (LDPE) είναι από τα πλέον χρησιμοποιούμενα υλικά συσκευασίας τροφίμων. Είναι, επομένως, σημαντική η διερεύνηση της επίδρασης της ακτινοβόλησης σε υλικά που περιέχουν τόσο παρθένο όσο και ανακυκλωμένο LDPE. Στην παρούσα διατριβή μελετήθηκε η επίδραση ιονιζουσών ακτινοβολιών-γ και ηλεκτρονίων υψηλής ενέργειας σε δόσεις 5-60 kGy: στις μηχανικές και θερμικές ιδιότητες, στη διαπερατότητα και τη δομή πειραματικών πενταστρωματικών υλικών LDPE / LDPE - LLDPE / LDPE / LDPE - LLDPE / LDPE, PA / tie / LDPE / LDPE / LDPE και PA/ EVOH / tie / LDPE / LDPE, στα οποία το ενδιάμεσο στρώμα ήταν 50% ή 100% ανακυκλωμένο LDPE ή 100 % παρθένο LDPE (μάρτυρας), στη δημιουργία σταυροδεσμών στο LDPE των παραπάνω υλικών στα 60 kGy, στην παραγωγή προϊόντων ραδιόλυσης σε προσομοιωτή λιπαρών τροφίμων (ισο-οκτάνιο), και στα οργανοληπτικά χαρακτηριστικά πόσιμου νερού σε επαφή με τα ακτινοβολημένα πολυμερή. Τα αποτελέσματα έδειξαν ότι η γ-ακτινοβόληση σε ενδιάμεσες δόσεις των 5 και 10 kGy (ψυχρή παστερίωση τροφίμων) δεν προκάλεσε σημαντικές μεταβολές, ενώ κάποιες μεταβολές παρατηρήθηκαν στις υψηλότερες δόσεις 30 και, κυρίως, 60 kGy. Η ακτινοβόληση οδήγησε στην παραγωγή μεγάλου αριθμού προϊόντων ραδιόλυσης σε όλες τις δόσεις, η συγκέντρωση των οποίων αυξήθηκε αυξανομένης της δόσης ακτινοβόλησης. Παρατηρήθηκαν σημαντικές μεταβολές στην οσμή και, κυρίως, στη γεύση πόσιμου νερού σε επαφή με τα ακτινοβολημένα υλικά. Η ακτινοβόληση με ακτινοβολία ηλεκτρονίων υψηλής ενέργειας οδήγησε σε σχηματισμό σταυροδεσμών στο LDPE (στα 60 kGy) στην περίπτωση και των τριών υλικών. Μεταβολές παρατηρήθηκαν στις μηχανικές και θερμικές ιδιότητες των υλικών. Η ακτινοβόληση οδήγησε στην ταυτοποίηση μεγάλου αριθμού προϊόντων ραδιόλυσης, η συγκέντρωση των οποίων αυξήθηκε αυξανομένης της δόσης ακτινοβόλησης. Τέλος, μεταβολές στην οσμή και, κυρίως, ανάπτυξη «πλαστικής» γεύσης παρατηρήθηκαν στο νερό σε επαφή με τα τρία υλικά. Γενικά, οι δύο ακτινοβολίες είχαν παρόμοια επίδραση στις ιδιότητες των πολυστρωματικών υλικών. Η ύπαρξη ανακυκλωμένου ενδιάμεσου στρώματος LDPE σε ποσοστά 50 % και 100 % δεν μεταβάλλει τις ιδιότητες των μη ακτινοβολημένων υλικών, ενώ οδηγεί σε μικρές διαφορές στις ιδιότητες των υλικών μετά την ακτινοβόληση, κυρίως στις υψηλές δόσεις των 30 και 60 kGy.
Γένεση συγκριμάτων και θρομβών Fe - Mn σε εδάφη alfisols της Θεσσαλίας
Authors: Γασπαράτος Διονύσιος
Published: August 2021

Για την πραγματοποίηση της μελέτης επιλέχθηκαν τρεις εδαφοτομές της τάξης των Alfisols από τις περιοχές Γεφύρια και Καπαδοκικό του Ν. Καρδίτσας. Οι εδαφοτομές αυτές σχηματίσθηκαν σε τεταρτογενείς αλλουβιακές αποθέσεις και παρουσιάζουν φαινόμενα επιφανειακής κατάκλυσης με νερό (episaturation), εξαιτίας της παρουσίας αδιαπέρατου αργιλικού ορίζοντα με χαμηλές τιμές υδραυλικής αγωγιμότητας. Το μέγιστο των συγκριμάτων παρατηρείται στην επιφάνεια των εδαφοτομών και μειώνονται σταθερά με το βάθος, σε αντίθεση με τους θρόμβους οι οποίοι παρουσιάζουν τη μεγαλύτερη συγκέντρωση τους στο χώρο των αργιλικών οριζόντων. Ένας μεγάλος αριθμός συγκριμάτων και θρόμβων Fe-Mn εξετάσθηκε όσον αφορά τη μορφολογία (στερεοσκόπιο, πολωτικό μικροσκόπιο, ηλεκτρονικό μικροσκόπιο σάρωσης), ορυκτολογία (περίθλαση ακτίνων-Χ, διαφορική περίθλαση ακτινών-Χ, υπέρυθρη φασματοσκοπία) και γεωχημεία τους (ολική στοιχειακή ανάλυση, διαδοχική κλασμάτωση, ανάλυση διασποράς ενέργειας). Τα συγκρίματα εμφανίζουν ζωνώδη μορφολογία με την παρουσία πολλαπλών δακτυλίων, των οποίων ο αριθμός και το πάχος ποικίλλει από σύγκριμα σε σύγκριμα. Οι θρόμβοι Fe-Mn εμφανίζουν αδιαφοροποίητη εσωτερική δομή με απουσία οργάνωσης του πλάσματος σε δακτυλίους ή ζώνες. Στα συγκρίματα σχηματίζεται αρχικά ferrihydrite και στη συνέχεια κάτω από συνθήκες χαμηλής συγκέντρωσης Μη και κατάλληλες συνθήκες Eh και pH, οι οποίες επικρατούν στους επιφανειακούς ορίζοντες των εδαφοτομών, σχηματισμός γκαιτίτη. Τα αποτελέσματα έδειξαν ότι η παρουσία των συγκριμάτων και των θρόμβων Fe-Mn στο έδαφος μπορεί να καθορίσει τη συμπεριφορά και τη τύχη ιχνοστοιχείων όπως Fe, Mn, Cu, Ζn καθώς και βαρέων μετάλλων όπως Pb, Cr, Ni επηρεάζοντας την κινητικότητα και διαθεσιμότητα των στοιχείων αυτών στο περιβάλλον. Με τη βοήθεια κριτηρίων που στηρίχθηκαν στην ορυκτολογική και χημική σύσταση των συγκριμάτων και των θρόμβων Fe-Mn αποδείχθηκε ο in situ σχηματισμός τους και η πεδογενετική τους προέλευση μέσα στην εδαφική μάζα.
Η επίδραση των εδαφοκλιματικών παραμέτρων στην προσρόφηση και διαθεσιμότητα του Cs από φυτά Lolium Perenne και Trifolium Pratense
Authors: Γιαννακοπούλου Φωτεινή
Published: August 2021

Η εργασία αυτή είχε ως στόχο τη μελέτη των εδαφοκλιματικών παραμέτρων που επηρεάζουν την προσρόφηση του Cs στα εδάφη και τη διαθεσιμότητα του στα φυτά Trifolium pratense και Lolium perenne, καθώς και το συνδυασμό των αποτελεσμάτων των πειραμάτων θερμοκηπίου και των πειραμάτων της προσρόφησης για την εκτίμηση της κινητικότητας του Cs στο σύστημα έδαφος-φυτό. Για να ερμηνευτεί η πολύπλοκη συμπεριφορά του Cs στο δυναμικό σύστημα έδαφος-φυτό πραγματοποιήθηκαν πειράματα θερμοκηπίου, καθώς και πειράματα προσρόφησης. Με βάση τα αποτελέσματα της παρούσας μελέτης προέκυψε ότι η πρόσληψη του Cs από τα φυτά επηρεάζεται σημαντικά από διάφορους παράγοντες, όπως το έδαφος, το φυτικό υλικό και τους χρόνους εξισορρόπησης, με τις εδαφικές ιδιότητες όμως να παίζουν σε κάθε περίπτωση τον πιο καθοριστικό ρόλο. Από τα αποτελέσματα των πειραμάτων προσρόφησης προέκυψε ότι η προσρόφηση του Cs στα εδάφη επηρεάζεται τόσο από τις εδαφικές ιδιότητες όσο και από τις μετεωρολογικές συνθήκες που επικρατούν. Ο συνδυασμός των αποτελεσμάτων των πειραμάτων θερμοκηπίου και προσρόφησης οδήγησε στην εκτίμηση της κινητικότητας του Cs στο σύστημα έδαφος-φυτό με τη βοήθεια εκθετικών σχέσεων, οι οποίες προέκυψαν από την αλληλεπίδραση του συντελεστή κατανομής με τη μέση πρόσληψη του Cs στα φυτά. Συνεπώς ο συντελεστής κατανομής του Cs μπορεί να αποτελέσει μια αξιόπιστη προσέγγιση για την εκτίμηση και την πρόβλεψη της κινητικότητας του Cs στο σύστημα έδαφος-φυτό.
Αξιοπιστία φειδωλών μεθόδων προσδιορισμού φυλογενετικών σχημάτων
Authors: Παπαθανασοπούλου Αίγλη
Published: August 2021

Προτείνονται οι τεχνικές βελτιώσεις, MP6-5 και MP6-4, της ισοβαρούς φειδωλής μεθόδου για τον προσδιορισμό των εξελικτικών σχημάτων οι οποίες αντιμετωπίζουν την ομοπλασία των παραπλανητικών θέσεων. Με τον προσδιορισμό του πλήθους των πληροφοριακών και μη πληροφοριακών θέσεων και των σχετικών μαθηματικών αποδείξεων, γίνεται δυνατή η ανάλυσή της συμπεριφοράς της ισοβαρούς φειδωλής μεθόδου στο σύνολο των δυνατών πληροφοριακών θέσεων 4, 5 η 6 εξελικτικών μονάδων. Διαπιστώνεται ότι, όταν αυξάνει ο αριθμός Ν των εξελικτικών μονάδων, η συμμετοχή των εξεταζόμενων δέντρων, που υπόκεινται στο πρόβλημα της ομοπλασίας, επίσης αυξάνει. Επιπροσθέτως, προτείνεται ένας νέος τρόπος πολλαπλής στοίχισης ακολουθιών cDNA, που βασίζεται στην δομική στοίχιση της τρισδιάστατης δομής των πρωτεϊνών. Στην παρούσα διατριβή, αξιολογείται η αποτελεσματικότητα των προτεινόμενων τεχνικών βελτιώσεων MP6-5 και MP6-4 ως προς εκείνην της ισοβαρούς φειδωλής μεθόδου (MP) (i) σε τεχνητά δεδομένα και (ii) σε πραγματικά δεδομένα. Τα αποτελέσματα δείχνουν ότι: 1) σε προσομοιωμένες νουκλεοτιδικές ακολουθίες DNA μήκους 300-1200 βάσεων (i) η MP6-5 είναι καλύτερη από την MP και (ii) η MP6-4 είναι καλύτερη από την MP όταν η εξέλιξη έχει συμβεί συμμετρικά. 2) σε συγκριτικούς χάρτες περιοριστικών θέσεων οι τεχνικές βελτιώσεις MP6-5, MP6-4 είναι καλύτερες από τη μέθοδο MP. 3) σε πραγματικά δεδομένα στοιχισμένων ακολουθιών cDNA τεσσάρων οικογενειών ενζύμων SOD, DHFR, TIM, ADH, από μακρινούς εξελικτικά οργανισμούς: • οι τεχνικές βελτιώσεις MP6-5, MP6-4 και η μέθοδος MP προτείνουν, ως πλέον φειδωλές, τις ίδιες τοπολογίες • στις τρεις οικογένειες ενζύμων, SOD, TIM, ADH, τα προτεινόμενα, από όλους τους εφαρμοζόμενους αλγόριθμους, πλέον φειδωλά σχήματα είναι όμοια με τα εξελικτικά σχήματα που υποδεικνύει η NCBI taxonomy. Στην οικογένεια DHFR το προτεινόμενο εξελικτικό σχήμα έρχεται μεν σε αντίθεση με εκείνο της NCBI taxonomy, η αντίθεση ωστόσο περιορίζεται μόνο σε έναν εξελικτικό κλάδο (ομαδοποίηση αρχαιοβακτηρίου με βακτήρια). Από τα παραπάνω προκύπτει η ένδειξη ότι ο νέος τρόπος πολλαπλής στοίχισης των νουκλεοτιδικών ακολουθιών παρέχει αξιόπιστα δεδομένα σε εξελικτικές μελέτες.
Η ρύθμιση της απόπτωσης στο στάδιο πολυαδενυλίωσης mRNAs
Authors: Θωμαδάκη Ελληνίδα
Published: August 2021

Τελευταία δεδομένα αποκαλύπτουν ότι και μετα-μεταγραφικές ρυθμίσεις έκφρασης γονιδίωνευθύνονται για ρυθμίσεις-καΐ-απορυθμίσεις της αποπτωτικής διαδικασίας. Η πολυαδενυλίωση αποτελείένα από τα σημαντικότερα στάδια ρύθμισης έκφρασης γονιδίων, καθορίζοντας τη σταθερότητα και τημεταφραστική ικανότητα των mRNA μηνυμάτων. Η περισσότερο μελετημένη από τις βασικές πρωτείνεςτου συμπλόκου πολυαδενυλίωσης είναι η πολύ(Α) πολυμεράση (PAP) και η συγκεκριμένη ερευνητικήεργασία επικεντρώθηκε στη σχέση πολυαδενυλίωσης και απόπτωσης.Προχωρήσαμε αρχικά στην καταγραφή της πορείας του ενζύμου της PAP (μορφές καιενεργότητα) σε μια σειρά διαφορετικών κυτταρικών τύπων (HL-60, U937, Κ562, Daudi, Molt-3, Molt-4,HeLa, MCF-7), που επάγονται σε απόπτωση με ένα γνωστό και ισχυρό επαγωγέα απόπτωσης, τοετοποσίδιο. Η ανταπόκριση των κυτταρικών σειρών που ελέγχθηκαν στον επαγωγέα απόπτωσης, τιςδιαχώρισε σε τρεις ομάδες, στις οποίες η PAP παρουσιάζει αντίστοιχη χαρακτηριστική κατατομή: Α.Σειρές που οδηγούνται σε απόπτωση με την χαρακτηριστική ενδονουκλεοσωμική τμήση σεδιαφορετικούς χρόνους (HL-60, U937, Κ562). Β. Σειρές στις οποίες επάγεται κατακερματισμός των πυρήνων και τμήση του DNA σε μεγάλου MB κομμάτια, χωρίς να οδηγούνται στη χαρακτηριστικήενδονουκλεοσωμική τμήση του DNA: (Molt-3, Molt-4, Daudi). Γ. Σειρές οι οποίες δεν ανταποκρίνονταισαφώς με επαγωγή απόπτωσης: (HeLa, MCF-7). Τα παραπάνω αποτελέσματα υπαινίσσονται μιααμοιβαία συσχέτιση μεταβολών ΡΑΡ-απόπτωσης. Για να αποσαφηνίσουμε όμως αυτή τη συσχέτιση,προχωρήσαμε σε αναστολή της πολυαδενυλίωσης, με τον εξειδικευμένο αναστολέα 3,-δεοξυαδενοσίνη(κορδυσεπίνη) και παρακολούθηση της πορείας απόπτωσης, ταυτόχρονα με τις μεταβολές της PAP. Η 3'-δεοξυαδενοσίνη αναστέλλει ή επάγει απόπτωση ανάλογα με τον κυτταρικό τύπο.